Document ID: 32014D0891

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 8ης Δεκεμβρίου 2014
σχετικά με την τροποποίηση της απόφασης 2011/163/ΕΕ για την έγκριση σχεδίων που υποβλήθηκαν από τρίτες χώρες σύμφωνα με το άρθρο 29 της οδηγίας 96/23/ΕΚ του Συμβουλίου
[κοινοποιηθείσα υπό τον αριθμό C(2014) 9230)]
(Κείμενο που παρουσιάζει ενδιαφέρον για τον ΕΟΧ)
(2014/891/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 96/23/ΕΚ του Συμβουλίου, της 29ης Απριλίου 1996, περί της λήψης μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους και κατάργησης των οδηγιών 85/358/ΕΟΚ και 86/469/ΕΟΚ και των αποφάσεων 89/187/ΕΟΚ και 91/664/ΕΟΚ (1), και ιδίως το άρθρο 29 παράγραφος 1 τέταρτο εδάφιο και το άρθρο 29 παράγραφος 2,
Εκτιμώντας τα ακόλουθα:
(1)
Η οδηγία 96/23/ΕΚ θεσπίζει μέτρα ελέγχου των ουσιών και των ομάδων καταλοίπων που αναφέρονται στο παράρτημα I της εν λόγω οδηγίας. Η εν λόγω οδηγία προβλέπει ότι οι τρίτες χώρες από τις οποίες τα κράτη μέλη επιτρέπεται να εισάγουν ζώα και προϊόντα ζωικής προέλευσης που καλύπτονται από αυτήν υποχρεούνται να υποβάλλουν σχέδιο επιτήρησης καταλοίπων που να ικανοποιεί τις απαιτούμενες εγγυήσεις. Το σχέδιο αυτό πρέπει να περιλαμβάνει τουλάχιστον τις ομάδες καταλοίπων και ουσιών που απαριθμούνται στο παράρτημα I της εν λόγω οδηγίας.
(2)
Η απόφαση 2011/163/ΕΕ της Επιτροπής (2) εγκρίνει τα σχέδια που προβλέπονται στο άρθρο 29 της οδηγίας 96/23/ΕΚ και τα οποία υποβλήθηκαν από ορισμένες τρίτες χώρες οι οποίες απαριθμούνται στο παράρτημά της για τα ζώα και τα ζωικά προϊόντα που απαριθμούνται στον εν λόγω κατάλογο («κατάλογος»).
(3)
Το Μεξικό περιλαμβάνεται επί του παρόντος στον κατάλογο όσον αφορά, μεταξύ άλλων, τα ιπποειδή. Ωστόσο, οι τελευταίοι έλεγχοι που διενήργησε η Επιτροπή στο Μεξικό επιβεβαίωσαν σοβαρές ελλείψεις όσον αφορά την ικανότητα των μεξικανικών αρχών να διενεργούν αξιόπιστους ελέγχους και ιδίως να επιβεβαιώνουν την απουσία ουσιών απαγορευμένων με την οδηγία 96/22/ΕΚ του Συμβουλίου (3).
(4)
Επομένως, η καταχώριση για το Μεξικό σχετικά με τα ιπποειδή θα πρέπει να διαγραφεί από τον κατάλογο.
(5)
Συνεπώς, η απόφαση 2011/163/ΕΕ πρέπει να τροποποιηθεί ανάλογα.
(6)
Προκειμένου να αποφευχθεί τυχόν διαταραχή του εμπορίου, θα πρέπει να οριστεί μεταβατική περίοδος, για να καλυφθούν οι σχετικές αποστολές προϊόντων από το Μεξικό με προορισμό την Ένωση πριν από την ημερομηνία εφαρμογής της παρούσας απόφασης.
(7)
Τα μέτρα που προβλέπονται στην παρούσα απόφαση θα επανεξεταστούν από τη μόνιμη επιτροπή φυτών, ζώων, τροφίμων και ζωοτροφών, βάσει των εγγυήσεων που παρέχονται από τις μεξικανικές αρχές.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 2011/163/ΕΕ αντικαθίσταται από το κείμενο του παραρτήματος της παρούσας απόφασης.
Άρθρο 2
Για τη μεταβατική περίοδο έως την 1η Μαρτίου 2015, τα κράτη μέλη αποδέχονται αποστολές κρέατος και προϊόντων με βάση το κρέας ιπποειδών που εισάγονται από το Μεξικό και προορίζονται για ανθρώπινη κατανάλωση, με την προϋπόθεση ότι ο εισαγωγέας αποδεικνύει ότι τα εν λόγω προϊόντα έχουν πιστοποιηθεί και αποσταλεί στην Ένωση πριν από την 15η Ιανουαρίου 2015.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 8 Δεκεμβρίου 2014.

Labels: 3
18
6
20